Číslo: CRD – 199/2024 ZV

### **145 a**

### **Informácia**

**o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky**

**k ruským útokom severokórejskými balistickými strelami na Ukrajine (tlač 145)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predseda Národnej rady Slovenskej republiky rozhodnutím č. 144 z 19. januára 2024 pridelil návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k ruským útokom severokórejskými balistickými strelami na Ukrajine (tlač 145) na prerokovanie Zahraničnému výboru Národnej rady Slovenskej republiky s tým, že ako gestorský výbor podá Národnej rade Slovenskej republiky informáciu o výsledku prerokovania uvedeného návrhu vo výbore a návrh na uznesenie Národnej rady Slovenskej republiky.

Schôdza Zahraničného výboru Národnej rady Slovenskej republiky bola zvolaná na 25. januára 2024. O uvedenom návrhu Zahraničný výbor Národnej rady Slovenskej republiky nerokoval, keďže podľa § 52 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.

Predseda Zahraničného výboru Národnej rady Slovenskej republiky určil za spravodajcu poslanca Juraja Krúpu**,** aby na  schôdzi Národnej rady Slovenskej republiky informoval o výsledku rokovania výboru.

Súčasťou informácie je návrh uznesenia Národnej rady Slovenskej republiky.

Bratislava 25. január 2024

**Marián Kéry**

predseda Zahraničného výboru

Národnej rady Slovenskej republiky

Číslo: /2024



Návrh

UZNESENIE

NÁRODNEJ RADY SLOVENSKEJ REPUBLIKY

z januára 2024

k ruským útokom severokórejskými balistickými strelami na Ukrajine

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Národná rada Slovenskej republiky**

* so zreteľom na Chartu Organizácie Spojených národov
* so zreteľom na Rezolúciu Bezpečnostnej rady OSN 1718
* so zreteľom na Rezolúciu Bezpečnostnej rady OSN 1874
* so zreteľom na Rezolúciu Bezpečnostnej rady OSN 2270
* so zreteľom na dodržiavanie základných princípov medzinárodného práva verejného

1. čo najdôraznejšie odsudzuje vývoz balistických rakiet z KĽDR a ich obstaranie Ruskom, ako aj použitie týchto rakiet Ruskom proti Ukrajine 30. decembra 2023 a 2. januára 2024;
2. má za to, že použitie týchto zbraní ešte väčšmi zvyšuje utrpenie ukrajinského ľudu, podporuje ruskú útočnú vojnu a výrazne ohrozuje celosvetový režim nešírenia zbraní;
3. má za to, že export balistických rakiet spolu s akýmikoľvek inými zbraňami a súvisiacim materiálom z KĽDR do Ruska zjavne porušuje viaceré rezolúcie Bezpečnostnej rady Organizácie Spojených národov (BR OSN) – konkrétne rezolúciu 1718 (2006), rezolúciu 1874 (2009) a rezolúciu 2270 (2016), ktoré podporovalo samotné Rusko;
4. vyzýva KĽDR a Rusko, aby dodržiavali príslušné rezolúcie BR OSN a okamžite zastavili všetky aktivity, ktoré ich porušujú;
5. je znepokojená bezpečnostnými dôsledkami, ktoré má spolupráca Ruska a KĽDR v Európe, na Kórejskom polostrove, v indicko-pacifickom regióne a na celom svete;
6. podporuje zvrchovanosť, nezávislosť a územnú celistvosť Ukrajiny v jej medzinárodne uznaných hraniciach. Dôrazne trvá na okamžitom zastavení ruskej vojenskej agresie voči Ukrajine a bezpodmienečnom stiahnutí všetkých vojsk a okupačnej správy Ruskej federácie z celého územia Ukrajiny;
7. plne podporuje úsilie o vyvodenie zodpovednosti za zločiny podľa medzinárodného práva spáchané a páchané v súvislosti s prebiehajúcim ozbrojeným konfliktom na Ukrajine;
8. vyzýva vládu Slovenskej republiky, aby sa pridala k 48 štátom, ktoré doposiaľ v spoločnom vyhlásení odsúdili ruské útoky severokórejskými balistickými strelami na Ukrajinu.